section_heading: Povijest
paragraph_text: Ovo područje je naseljeno još od prapovijesti, o čemu svjedoči nedavni pronalazak megalitskog groblja u obližnjem selu Ibbankatuwa. No, u 3. stoljeću pr. Kr. nastaju najstariji budistički špiljski hramovi, isklesani u erozivnim stijenama velike geološke važnosti. Neki kipovi i slike u spiljama potječu još iz 1. stoljeća pr. Kr. Umjetnička djela obnavljana su redovito: u 11., 12. i 18. stoljeću. Tada su neke špilje proširene i izgrađeni su monumentalni ulazi od opeke. Koncem 12. stoljeća kralj Nissanka Malla je dao isklesati skulpture u špiljama gornje terase, po uzoru na starije rezbarije, i spilje su dobile sadašnji opći oblik i izgled.